钦定古今图书集成/明伦汇编/官常典/第605卷 > 徐如珂
## 钦定古今图书集成/明伦汇编/官常典/第605卷 > 徐如珂

按《明外史》本传：“如珂，字季鸣，吴县人。万历二十三年
进士。除刑部江西司主事，历浙江司郎中。二十八年，
主事谢廷赞疏请建储，神宗怒，除廷赞名一司官，尽
贬三秩，调极边。如珂得云南布政使炤磨阅十年，稍
迁衡州府推官，以母丧不赴。服除，补河南府，移南京
礼部主事，进郎中。大西洋人王丰肃等以天主教蛊”
惑南都人，且夸其风土人物出中华。上如珂恶之，召
两人授笔札，令各疏记，舛驳不相合。如珂诘其妄，遂
议放逐。齐宗人居南都，多冒请岁廪，如珂奉诏，请釐
择宗长一人，按籍点视，得虚冒者三百人，岁省无筭。
宗人请名属内守备，老死不可得。如珂请归礼部，众
咸便之。出为岭南道右参议。香山澳番人诡言红毛
番将入寇，请兵及饷，且请木石筑垣墉。上官莫知从
违，以咨如珂曰：“此奸人尝我也，不可信。且番人利筑
垣，可毁不可增。”上官纳之，澳中果无警。番人缘前言，
日筑垣百丈。如珂遣兵往戍，谕之曰：“垣不速毁，澳人
力少也，吾助若。”毁之，不两日而尽。番人忆前事，唶曰：
“此固前礼部郎驱我”王丰肃者，自是有戢志。暹罗贡
使以通天犀角二、象牙四为馈，其通事言弗纳，恐失
远人心。如珂曰：“长吏纳番人重贿，辄以柔远为词，国
有人矣，何必我？若以不纳贿失远人心，请任其咎。”番
人惊叹，谓百年来未有也。迄北归，未尝携岭外一物。
天启元年迁四川按察副使，饬川东道兵备。时永宁
宣抚奢崇明反，其党樊龙据重庆，崇明自率众围成
都。如珂闻，单舸入夔门，抵垫江，策之曰：“事迫矣，欲保
全蜀，莫若急𢭏重庆，以解成都之围。重庆三面阻江，
一面通陆，贼据佛图关扼我，莫若先夺关制其死命。”
乃召募得千人，合汉土兵，以二年正月朔旦誓师。初
六日合围。十六日，邑梅、石耶二土司兵间道走关下，
击斩数百人，军声大震，成都围即以是月晦日解。如
珂谋夺关益急，亲督选锋数千，走鱼洞，驻双山，绕出
佛图后。女师秦良玉援成都，还与诸将连营十馀里。
守备金富廉率所部先登，呼声沸江水，遂克佛图关。
四月二十四日也，逆酋发兵数万自江津来援，诸将
请彻围避其锋，如珂不可，合七营将士迎战，而檄同
知越其杰以所督马湖、遵义兵蹑贼后，夹击。贼大败死亡万馀人，江水为赤。贼势穷，监军佥事戴君恩遣
使拓抚，扁舟过江，执贼将张彤手，好语移时，俄复叛。
如珂督诸军急攻富、廉馘，张彤首樊龙死于乱军，其
馀凶渠悉就缚。君恩献之阙下。天子大喜，为告庙受
贺。君恩骤增三官，而如珂守职如故。其冬，谋𢭏贼巢，
合江于六路最要，巡抚朱燮元以属如珂，乃分兵三
道，规先取土城。参将罗象乾谓非计。如珂曰：“蔺州之
有土城，犹重庆之有佛图也。彼自畏贼，敢阻挠大计
耶？”揭榜军前，先市仁怀兵，敢退一步者斩。诸将惧，莫
敢后。军中乏饷，仁怀运舟抵大丙滩，水涸不得进。如
珂祷于神，水骤长，事乃获济。明年四月，他路监军闵
梦得等攻克永宁，崇明及子寅走红崖大囤，官军复
攻取之。贼走旧蔺州，借水西兵来援，势张甚，前军少
挫。杆子将军懋勋命其下发竹弩齐射，贼势却，官军
乘之，贼遂败。追奔数十里，斩首万馀级，直抵蔺州城
下。五月十三日，克之，焚伪宫阙，发其先墓，碎其骨而
飏之。明日，援土城，崇明父子窜入水西龙场埧。如珂
方画策进攻，适闻太仆少卿之命，遂入都。四年转左
通政。时魏忠贤窃柄，逐杨涟，如珂饯之郭外。司吏奔
告天子御门当引奏。如珂厉声曰：“严谴，国法也；饯送，
私情也。即天子知之，庸何伤？”安坐卒爵，徐分袂而去。
忠贤闻而衔之。明年迁光禄寺卿。苏州人以周顺昌
故，击死校尉，忠贤及其党议发兵讨之。如珂扬言于
朝曰：“吴中财赋重地，众怒如水火。此令夕下，明日揭
竿反矣。”又走告首辅顾秉谦曰：“公居政府，可坐视乡
邦糜烂耶？公即不为桑梓计，宁不为子孙坟墓计？”秉
谦不得已，恳言于忠贤，事得少解，忠贤衔益甚。及如
珂修《公廨》竣，具疏报闻，而词无所颂美。其党激之曰：
“光禄，内署也，彼敢无一语及公耶？”忠贤积不能平。六
年九月，廷推如珂南京工部右侍郎，遂削其籍。舟次
静海，夜有盗入帐刺之，幸不死，盖忠贤所使也。扺家
三月，知忠贤恨未已。一日治具，召亲故懽饮，夜分客
散，顷之卒。人谓其服毒云。崇祯初，命以原推官起用，
已盖棺岁馀矣。寻录破贼功，赐祭葬，进秩一等，任一
子官。已而御史刘闻诗言如珂有功岩疆，闻逮自尽，
宜优恤。章下所司，寝不行。